Бгым ущхьэдохри, хы Iуфэм уIуохьэ
Иужьрей илъэсхэм топсэлъыхь Кавказ Ищхъэрэ федеральнэ щIыналъэм и зыгъэпсэхупIэхэмрэ хы ФIыцIэ Iуфэмрэ я зэхуаку дэлъ гъуэгуанэм текIуадэ зэманыр гъэкIэщIын зэрыхуейм. Къапщтэмэ, Кисловодск къыщыщIэдзауэ Сочэ нэс километр 700 дэлъщи, ар уригъэшу кIыхьщ, гъуэгухэри хуэщIакъым уи машинэм уису, ущыхуейм деж укъэувыIэрэ зыбгъэпсэхуу узекIуэным.
Урысей Федерацэм и Президентым деж къэрал къулыкъумрэ цIыхубэ хозяйствэмкIэ щыIэ Урысей академием и Кавказ Ищхъэрэ институтым и уна-фэщI Лъыс Азэмэт зэрыжиIэмкIэ, хы ФIыцIэ Iуфэмрэ Кавказ Ищхъэрэмрэ я зыгъэпсэхупIэхэр гъуэгущIэкIэ зэрапхмэ, ди федеральнэ щIыналъэм къакIуэхэм я бжыгъэм зэуэ къыхэхъуэнущ.
ХэкIыпIэу ялъагъур Кисловодск — Адлер гъуэгур яухуэнырщ. Ар зыпхыкIыну щIыпIэхэр иджыри ягъэ-белджылакъым, куэд зэпалъытын зэрыхуейм къыхэкIыу. Псалъэм папщIэ, экологхэм къалъытэ а ухуэныгъэ иныр мэзгъэфIэнхэм (заповедникхэм) зэран яхуэхъуну.
Сытым къытемыувыIэми, Кисловодск, Домбай, Архъыз, Къуэбыдэ (Красная поляна) зыгъэпсэхупIэхэр а гъуэгум зэрипхын хуейщ, Сочэ зыщызыгъэпсэхур абыхэми псынщIэу къэсыфын хуэдэу.
Зы курортым икIыу адрейм тыншу нэсыныр къэрал зызыужьахэм куэд щIащ зэраIэрэ. КIэщIу жыпIэнумэ, щапхъэр къыхэпхын хуей къудейуэ аращ.
ГъуэгущIэр хуэщхьэпэнущ хьэрычэт мащIэмрэ курытымрэ заужьынми. Псом хуэмыдэу хьэщIэщ зыщI- хэр тегушхуэнущ я мылъку мы Iуэхум къыхалъхьэну. ГъуэгущIэмрэ абы и бгъум тращIыхьынухэмрэ Кавказ Ищхъэрэм зэрыхуэщхьэпэнум шэч къытрахьэркъым.
Ди федеральнэ щIыналъэм зегъэужьыныр зи нэIэм щIэт вице-премьер Трутнев Юрий унафэ яхуищIащ автомобиль гъуэгур зыхуэдэнум, ар щIыуэпсым зэран хуэмыхъуу зэраухуэнум пыухыкIауэ елэжьыну. Къэрал унафэщIхэм мы Iуэхур зэфIэгъэкIыпхъэу къыщалъытакIэ, куэд щIауэ зытепсэлъыхьыр и пIэм икIыну къыщIэкIынщ.
